钦定古今图书集成/明伦汇编/官常典/第056卷 > 册府元龟 > 《论黄帝以下至商周宗藩》
## 钦定古今图书集成/明伦汇编/官常典/第056卷 > 册府元龟 > 《论黄帝以下至商周宗藩》

古者纠合宗族，所以展亲，建立子孙，用为夹辅。故能
庇于本根，谓之藩屏。分以宝玉，礼之“脤膰。”故孝弟之
道达，骨肉之恩厚焉。虽复商周已往，典籍靡全，然其
大抵，亦可概见。昔者黄帝二十五子，凡一十四姓，故
其裔绪后世尤盛。高阳氏生一子，后世有才子八人，
是曰《八凯》。高辛氏生四子，皆有天下，后世有才子八
人，是曰“八元。”又黄帝之后有驩兜，少昊之后有共工，
颛顼之后有鲧，虽帝者之胄，而其德不类焉。尧有庶
子九人，舜亦有庶子，其嫡子不立，故庶子之封爵无
闻焉。然自黄帝以迄舜、禹，皆同姓而异号，则其宗枝
盛矣。禹之后以国为氏者凡十有三人，盖夏后氏、有
扈氏、有男氏、斟寻氏、彤城氏、褒氏、曹氏、杞氏、缯氏、辛
氏、冥氏、斟氏、戈氏焉。其孙太康有弟五人，号曰五观，
即《夏书》所谓《五子之歌》者也。汤之后以国为氏者凡
七，盖商氏、来氏、宋氏、空桐氏、穉氏、北殷氏、目夷氏焉。
其后帝乙正妃生三子，微子、微仲，纣也。庶妃生一子，
箕子也。纣生一子，武庚也。纣虽失国，武庚虽不祀，而
微子、箕子皆闻于周焉。周初，封国八百，而同姓者五
十有馀国。《诗》谓“周文王则百斯男。”经史所载王妃太
姒之子十人，馀莫可知，其国存者十六而已。文、武，周
公之胄，分封而受国者，即《左氏》所谓管、蔡、郕、霍、鲁、卫、
毛、聃、郜、雍、曹、滕、毕、原、鄷、郇，文之昭也；邘、晋、应、韩，武之
穆也；凡、蒋、邢、茅、胙、祭，周公之裔也。